CPF ออกหุ้นกู้ด้อยสิทธิไม่มีกำหนดอายุมูลค่าไม่เกิน 2 หมื่นลบ. ดบ.ปีที่ 1-5 ได้ 5%
CPF ออกหุ้นกู้ด้อยสิทธิไม่มีกำหนดอายุมูลค่าไม่เกิน 2 หมื่นลบ. ดบ.ปีที่ 1-5 ได้ 5% 
14 ก.พ. 2560

บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท มูลค่า 15,000 ล้านบาท และเป็นหุ้นกู้สำรองเพื่อเสนอขายเพิ่มเติมไม่เกิน 5,000 ล้านบาท รวมทั้งสิ้นไม่เกิน 20,000 ล้านบาท
ทั้งนี้ หุ้นกู้ของ CPF ที่เสนอขายเป็นหุ้นกู้ด้อยสิทธิที่มีลักษณะคล้ายทุนไถ่ถอนเมื่อเลิกบริษัทซึ่งผู้ออกหุ้นกู้มีสิทธิไถ่ถอนหุ้นกู้ก่อนกำหนดและมีสิทธิเลื่อนชำระดอกเบี้ยโดยไม่มีเงื่อนไขใด ๆ  โดยกำหนดอัตราดอกเบี้ยสำหรับปีที่ 1 ถึงปีที่ 5 เท่ากับร้อยละ 5.00 ต่อปี
อัตราดอกเบี้ยสำหรับปีที่ 6 ถึงปีที่ 25 เท่ากับผลรวมของ (ก) อัตราผลตอบแทนพันธบัตรรัฐบาลอายุ 5 ปี (ข) Initial Credit Spread และ (ค) อัตราร้อยละ 0.25 ต่อปี
อัตราดอกเบี้ยสำหรับปีที่ 26 ถึงปีที่ 50 เท่ากับผลรวมของ (ก) อัตราผลตอบแทนพันธบัตรรัฐบาลอายุ 5 ปี (ข) Initial Credit Spread และ (ค) อัตราร้อยละ 1.00 ต่อปี
อัตราดอกเบี้ยสำหรับปีที่ 51 เป็นต้นไป เท่ากับผลรวมของ (ก) อัตราผลตอบแทนพันธบัตรรัฐบาลอายุ 5 ปี (ข) Initial Credit Spread และ (ค) อัตราร้อยละ 2.00 ต่อปี
สำหรับอัตราดอกเบี้ยจะปรับทุก ๆ 5 ปี โดยอ้างอิงจากอัตราผลตอบแทนพันธบัตรรัฐบาลอายุ 5 ปี ณ สิ้นสุดวันทำการของสองวันทำการก่อนวันปรับอัตราดอกเบี้ย โดยที่ Initial Credit Spread จะเท่ากับร้อยละ 2.83 ต่อปี ชำระดอกเบี้ยทุก ๆ 6 เดือนตลอดอายุหุ้นกู้
ทั้งนี้ เสนอขายให้แก่ผู้ลงทุนสถาบัน และ/หรือ ผู้ลงทุนทั่วไป เปิดให้จองซื้อหุ้นกู้ในวันที่ 23- 24 ก.พ.60 และ 27-28 ก.พ.60 และ วันที่ 1 มี.ค.60 โดยมีธนาคารกรุงไทย และ ธนาคารไทยพาณิชย์ เป็นผู้จัดการการจัดจำหน่ายหุ้นกู้
CPF จะนำเงินที่ได้จากการเสนอขายหุ้นกู้ครั้งนี้ไปใช้ในกิจการของบริษัท
ทั้งนี้ บริษัท ทริสเรทติ้ง จำกัด ได้จัดอันดับความน่าเชื่อถือของหุ้นกู้ในระดับ A- แนวโน้มอันดับความน่าเชื่อถือ “Stable” เมื่อวันที่ 27 ม.ค.60